મારિયો મેન્ડઝુકિકે એક્સ્ટ્રા ટાઈમમાં નોંધાવેલા ગોલની મદદથી ક્રોએશિયાએ ફૂટબોલ વર્લ્ડ કપમાં ઈંગ્લેન્ડને 2-1થી પરાજય આપીને ફાઈનલમાં પ્રવેશ કર્યો હતો. આ સાથે જ 40 લાખની વસ્તી ધરાવતી ક્રોએશિયાની ટીમ વર્લ્ડ કપના ઈતિહાસમાં પ્રથમ વખત ફાઈનલમાં પહોંચી હતી. હવે ફાઈનલમાં રવિવારે તેનો મુકાબલો ફ્રાન્સ સામે થશે. જ્યારે 28 વર્ષ બાદ સેમિફાઈનલમાં પહોંચેલી ઈંગ્લેન્ડની ટીમનું અભિયાન સમાપ્ત થઈ ગયું હતું. મોસ્કોના લુઝનિકિ સ્ટેડિયમમાં રમાયેલી વર્લ્ડ કપની બીજી સેમિફાઈનલ ભારે રોમાંચક બની રહી હતી અને ક્રોએશિયા 0-1થી પાછળ રહ્યા બાદ નિર્ધારીત સમયમાં સ્કોર 1-1થી સરભર કરવામાં સફળ રહ્યું હતું.